
Text rozhodnutia
Súd: Krajský súd Trnava Spisová značka: 21Sp/26/2015 Identifikačné číslo súdneho spisu: 2015200734 Dátum vydania rozhodnutia: 29. 03. 2016 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2016:2015200734.1 ROZSUDOK V MENE SLOVENSKEJ REPUBLIKY Krajský súd v Trnave samosudkyňou JUDr. Boženou Husárovou v právnej veci navrhovateľa: POHOTOVOSŤ, s.r.o., so sídlom Pribinova 25, 811 09 Bratislava, IČO: 35 807 598, proti odporcovi: Okresný úrad Trnava, katastrálny odbor, so sídlom Vajanského 2, 917 01 Trnava, za účasti: G. O., nar. XX.XX.XXXX, bytom D. XXX, XXX XX D., o návrhu na preskúmanie rozhodnutia odporcu č. V 198/2015-03 zo dňa 25.06.2015 t a k t o r o z h o d o l : Súd napadnuté rozhodnutie odporcu č. V 198/2015-03 zo dňa 25.06.2015 potvrdzuje. Navrhovateľovi súd nárok na náhradu trov konania nepriznáva. Účastníkovi konania G. O. súd nárok na náhradu trov konania nepriznáva. Navrhovateľ je povinný zaplatiť súdny poplatok v sume 35,- eur do troch dní od právoplatnosti rozsudku. o d ô v o d n e n i e : Navrhovateľ sa návrhom, ktorým je opravný prostriedok - odvolanie, podané proti rozhodnutiu správneho orgánu - odporcu domáhal preskúmania zákonnosti rozhodnutia vydaného odporcom pod č. V 198/2015-03 zo dňa 25.06.2015, ktorým odporca zamietol návrh na vklad záložného práva do katastra nehnuteľností postupom podľa ust. § 31 ods. 3 zák. č. 162/1995 Z.z. o katastri nehnuteľností na základe Zmluvy o zriadení záložného práva č. 663/2014-RAČ zo dňa 27.11.2014. Predmetom záložného práva bol spoluvlastnícky podiel vo veľkosti 949/123319680 nehnuteľností zapísaných v k. ú. D., obec D., okres Trnava, na LV č.XXXX, ako parc. reg. ,,C“ č. 2408/2, 2893/22, 2893/27, 2893/28, 2893/29, 2893/30, 2893/31, 2893/32, 2909, 2910/2, 2910/5, 2910/6, 2911, 3057, 3159, 3160/2, 3162/1, 3164/1, 3164/3, 3168, 3170 a parc. reg. ,,E“ č. 2909, 2910, 2912, 3158, 3159, 3160, 3161, 3162/3, 3163/1, 3163/3, 3165, 3166, 3167, 3169, 3171, 3172/1, 3445, 3589, 3590, 3593, 3594, 3597, 3598, 3601, 3602, 3659, 3677, 3696 vo vlastníctve G. O. nar. XX.XX.XXXX. Rozhodnutie odôvodnil poukazom na ust. § 37 ods. 1, § 39, § 22 ods. 2, § 52 ods. 1, 3, 4 Občianskeho zákonníka, § 31 ods. 1, 3 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam, § 5a ods. 4, § 29b zákona č. 250/2007 Z.z. o ochrane spotrebiteľa a konštatovaním, že navrhovateľ predložil správnemu orgánu návrh na vklad záložného práva do katastra nehnuteľností, ktorého prílohu tvorila zmluva o zriadení záložného práva, ktorú v mene záložcu podpísal splnomocnený zástupca na základe Dohody o splnomocnení, ktoré právne úkony považoval správny orgán v zmysle § 37 ods. 1, § 22 ods. 2 Občianskeho zákonníka za neplatné. Odporca mal za to, že predložená zmluva o zriadení záložného práva je neplatná aj v zmysle § 5a ods. 4 v spojení s § 29b zákona č. 250/2007 Z. z. o ochrane spotrebiteľa, nakoľko bola uzatvorená na základe dohody, ktorou splnomocniteľ, ktorým je dlžník a záložca v jednej osobe splnomocňuje tretiu osobu - splnomocnenca DSS Nestor o.z. v zastúpení predsedom združenia R. J., na uzatvorenie záložnej zmluvy ako zabezpečenie záväzku vyplývajúceho z úverovej zmluvy, ktorá spĺňa charakter spotrebiteľskej zmluvy, pričom k podpisu záložnej zmluvy došlo po 01.05.2014 t.j. v čase platnosti ust. § 5a ods. 4 a § 29b zákona č. 250/2007 Z. z. aj keď k podpisu dohody došlo pred dátumom 01.05.2014. Proti rozhodnutiu podal navrhovateľ v zákonnej lehote odvolanie a žiadal, aby súd rozhodnutie odporcu zrušil a vec mu vrátil na ďalšie konanie. V dôvodoch odvolania uviedol, že dňa 27.11.2014 bola uzavretá Zmluva o zriadení záložného práva č. 663/2014-RAČ medzi navrhovateľom ako záložným veriteľom a G. O., zastúpenou združením DSS Nestor o.z., ako záložcom, resp. dlžníkom na základe Dohody o splnomocnení č. 202902054. Nezákonnosť odvolaním napadnutého rozhodnutia odvodzuje z toho, že príslušná správa katastra nezistila spoľahlivo stav veci, riadne sa neoboznámila s predkladaným návrhom a znením jednotlivých príloh, nesprávne zistila skutkový stav a nesprávne právne posúdila plnomocenstvo. Dohoda o splnomocnení bola uzavretá riadne, v súlade s príslušnými ustanoveniami Občianskeho zákonníka o zastúpení a zároveň obsahuje všetky náležitosti platného právneho úkonu. Záložca sa sám rozhodol zabezpečiť svoj záväzok a sám si vybral splnomocnenca, ktorému vzniklo oprávnenie nakladať s nehnuteľnosťami v mene záložcu, pričom z toho vznikli práva a povinnosti priamo záložcovi. Pri vyslovovaní záveru o rozpore záujmov záložcu a jeho splnomocneného zástupcu nevychádzal správny orgán z presného a úplného zistenia skutkového stavu veci, ale len z nepodloženého predpokladu rozporu, ktorého reálna existencia nebola preukázaná. Dohoda o splnomocnení je samostatne existujúci právny úkon, na ktorom sa nepodieľal zmluvný veriteľ. Správny orgán nevykonal nijaké dokazovanie na podloženie vysloveného tvrdenia o tom, že splnomocnenca vybral dlžníkovi veriteľ, samotné uzavretie zmluvy za záložcu splnomocneným zástupcom nevzbudzuje ani pochybnosti o rozpornosti záujmov, vyslovený záver, že zástupca má obhajovať záujmy veriteľa je hrubo v rozpore s obsahom administratívneho spisu z ktorého nevyplýva, že by dlžník požadoval alebo navrhoval iného zástupcu a správny orgán nepreukázal, že by v prípade zástupcu sa má jednať o osobu , ktorá je v styku so záložným veriteľom. Odporca predložil tunajšiemu súdu odvolanie a spisový materiál, pričom k odvolaniu sa nevyjadril. S poukazom na ust. § 250m ods. 3 O.s.p. súd za účastníka konania považoval aj G. O.. Konajúci súd vo veci nariadil pojednávanie, na ktoré sa predvolaní navrhovateľ a odporca nedostavili, svoju neprítomnosť ospravedlnili a súhlasili s prejednaním a rozhodnutím veci v ich neprítomnosti. Na pojednávaní bola prítomná G. O., ktorá uviedla, že peniaze si iba požičala, úver nespláca keďže je nezamestnaná, žiadne nehnuteľnosti nezakladala a o tejto skutočnosti ani nemá vedomosť. Na dohode o splnomocnení je jej podpis, podpísanie nevylučuje ale nevie, že by nejaké pozemky založila. Súd podľa § 250l ods. 2 v spojení s ust. § 250g ods. 2 O.s.p. prejednal a o veci rozhodol v neprítomnosti účastníkov konania. Krajský súd preskúmal napadnuté rozhodnutie, ako aj konanie, ktoré predchádzalo jeho vydaniu postupom v zmysle tretej hlavy piatej časti O.s.p. a dospel k záveru, že odvolanie nie je dôvodné. Odporca ako orgán verejnej moci uplatňoval pri vydávaní rozhodnutia svoju kompetenciu v zmysle zák. č. 162/1995 Zb.. V priebehu vkladového konania správny orgán posudzuje, či predložená zmluva obsahuje podstatné náležitosti príslušného zmluvného typu a zároveň skúma, či takáto zmluva bola uzavretá v súlade s príslušnými ustanoveniami Občianskeho zákonníka, týkajúcimi sa platnosti právnych úkonov, a to z hľadiska kritérií, ktoré sú príkladmo uvedené v § 31 ods. 1 zák. č. 162/1995 Zb. o katastri nehnuteľností a zápise vlastníckych práv k nehnuteľnostiam (katastrálneho zákona). Podľa § 31 zák. č. 162/1995 Zb. o katastri nehnuteľností a o zápise vlastníckych a iných práv k nehnuteľnostiam (katastrálny zákon) (1)Správa katastra preskúma zmluvu z hľadiska, či obsahuje podstatné náležitosti zmluvy, či je úkon urobený v predpísanej forme, či je prevodca oprávnený nakladať s nehnuteľnosťou, či sú prejavy vôle dostatočne určité a zrozumiteľné, či zmluvná voľnosť alebo právo nakladať s nehnuteľnosťou nie sú obmedzené, či zmluva neodporuje zákonu, či zákon neobchádza a či sa neprieči dobrým mravom. Pri rozhodovaní o vklade prihliada správa katastra aj na skutkové a právne skutočnosti, 10b) ktoré by mohli mať vplyv na povolenie vkladu. (3) Ak sú podmienky na vklad splnené, správa katastra vklad povolí; inak návrh zamietne. Podľa § 22 zák. č. 40/1964 Zb. Občianskeho zákonníka (1) Zástupcom je ten, kto je oprávnený konať za iného v jeho mene. Zo zastúpenia vznikajú práva a povinnosti priamo zastúpenému. (2) Zastupovať iného nemôže ten, kto sám nie je spôsobilý na právny úkon, o ktorý ide, ani ten, záujmy ktorého sú v rozpore so záujmami zastúpeného. Podľa § 23 Občianskeho zákonníka Zastúpenie vzniká na základe zákona alebo rozhodnutia štátneho orgánu, alebo na základe dohody o plnomocenstve. Pre platnosť právneho úkonu ust. § 37 Občianskeho zákonníka vyžaduje, aby k prejavu vôle došlo slobodne a vážne, určite a zrozumiteľne, s možným plnením. Podľa § 52 ods. 2 Občianskeho zákonníka Ustanovenia o spotrebiteľských zmluvách, ako aj všetky iné ustanovenia upravujúce právne vzťahy, ktorých účastníkom je spotrebiteľ, použijú sa vždy, ak je to na prospech zmluvnej strany, ktorá je spotrebiteľom. Odlišné zmluvné dojednania alebo dohody, ktorých obsahom alebo účelom je obchádzanie tohto ustanovenia, sú neplatné. Podľa § 53 Občianskeho zákonníka (1) Spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa (ďalej len "neprijateľná podmienka"). To neplatí, ak ide o zmluvné podmienky, ktoré sa týkajú hlavného predmetu plnenia a primeranosti ceny, ak tieto zmluvné podmienky sú vyjadrené určito, jasne a zrozumiteľne alebo ak boli neprijateľné podmienky individuálne dojednané. (2) Za individuálne dojednané zmluvné ustanovenia sa nepovažujú také, s ktorými mal spotrebiteľ možnosť oboznámiť sa pred podpisom zmluvy, ak nemohol ovplyvniť ich obsah. (3) Ak dodávateľ nepreukáže opak, zmluvné ustanovenia dohodnuté medzi dodávateľom a spotrebiteľom sa nepovažujú za individuálne dojednané. (5) Neprijateľné podmienky upravené v spotrebiteľských zmluvách sú neplatné. (10) Neprijateľnosť zmluvných podmienok sa hodnotí so zreteľom na povahu tovaru alebo služieb, na ktoré bola zmluva uzatvorená, a na všetky okolnosti súvisiace s uzatvorením zmluvy v dobe uzatvorenia zmluvy a na všetky ostatné podmienky zmluvy alebo na inú zmluvu, od ktorej závisí. Podľa § 22 ods. 5 katastrálneho zákona V katastrálnom konaní sa postupuje podľa všeobecných predpisov o správnom konaní, 7) ak tento zákon alebo iný zákon neustanovuje inak. Podľa § 22 ods. 5 katastrálneho zákona V katastrálnom konaní sa postupuje podľa všeobecných predpisov o správnom konaní, 7) ak tento zákon alebo iný zákon neustanovuje inak. Podľa § 46 zák. č. 71/1967 Zb. Správneho poriadku Rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. Z predloženého spisového materiálu súd zistil, že dňa 08.01.2014 bola splnomocniteľom G. O. podpísaná Dohoda o splnomocnení, majúca preukázať existenciu právneho vzťahu zastúpenia na účely uzatvorenia záložnej zmluvy medzi splnomocniteľom a splnomocnencom združením DSS Nestor o.z., zastúpeným predsedom združenia R. J.. Na základe Zmluvy o úvere č. 202902054 zo dňa 08.01.2014 navrhovateľ poskytol G. O. úver v sume 200 eur, ktorý sa táto zaviazala splatiť spolu s poplatkom vo výške 196 eur do 15.01.2015. Aj keď navrhovateľ namietal, že Dohoda o splnomocnení je samostatný právny úkon, na ktorom sa on nezúčastňoval, z okolností vyplývajúcich z predložených písomností je zrejmé, že Dohoda o splnomocnení bola podpisovaná v bezprostrednej súvislosti s uzavretím úverovej zmluvy a účelom zastúpenia je zabezpečenie splnenia splnomocniteľovho záväzku zo zmluvy o úvere. Podľa názoru súdu dojednania plnomocenstva nie je zákonným spôsobom preukázané a podľa ktorého by splnomocnený zástupca DSS Nestor o.z., zastúpené jeho predsedom, bolo oprávnené v mene G. O. ako dlžníka z úverovej zmluvy uzatvoriť zmluvu o zriadení záložného práva predloženú na vklad do katastra nehnuteľností. Je treba prisvedčiť správnosti postupu odporcu, ktorý sa venoval aj platnosti Dohody o splnomocnení, v súvislosti so skúmaním otázky, či sa predložená Zmluva o zriadení záložného práva, uzavretá medzi navrhovateľom a G. O., zastúpenou DSS Nestor o.z., neprieči zákonu. Takýto postup je zákonom predpokladaný pri rozhodovaní o návrhu na vklad (§ 31 katastrálneho zákona) Zmluvy o zriadení záložného práva predloženej navrhovateľom. Hoci Zmluva o zriadení záložného práva formálne spĺňa všetky zákonom stanovené podmienky pre to, aby bola ako platný právny úkon spôsobilá k zápisu do katastra nehnuteľností formou vkladu v zmysle § 31 ods. 3 katastrálneho zákona, sú preukázané evidentné nezrovnalosti, ktoré sa týkajú hodnovernosti prejavu vôle záložcu v súvislosti s obsahom Dohody o plnomocenstve. Len pre úplnosť treba vziať do úvahy, že v čase podpisu záložnej zmluvy nebol zrejmý ani rozsah nehnuteľností, ku ktorým má byť zriadené záložné právo, z čoho je zrejmé, že ku dňu podpisu zmluvy nemal splnomocniteľ k dispozícii identifikáciu nehnuteľností, ktoré identifikačné údaje boli dopisované neskôr, čomu nasvedčuje aj to, že boli doplnené iným písmom. Rovnako dôvodne bola zohľadnená aj právna úprava ochrany spotrebiteľa, vzhľadom na zrejmú a bezprostrednú vecnú a časovú súvislosť uzavierania zmluvy o úvere a dohody o plnomocenstve. Aj keď formálne bola dohoda o plnomocenstve uzavretá ako samostatný právny úkon, je evidentný vecný súvis oboch uvedených zmlúv z čoho jednoznačne vyplýva potreba aplikácie predpisov vzťahujúcich sa na ochranu spotrebiteľa aj na posudzovanie Dohody o plnomocenstve a následne aj Zmluvy o zriadení záložného práva. Vzhľadom na zistené nedostatky, spôsobujúce neplatnosť Dohody o splnomocnení, ako aj Zmluvy o zriadení záložného práva súd považuje za správny a dostatočne odôvodnený záver o zamietnutí návrhu predloženého na vklad. Súd nepovažuje za dôvodnú odvolaciu námietku, že v súvislosti so záverom o určení splnomocneného zástupcu vopred a nepreukázania rozporu záujmov zástupcu a zastúpeného nebol dostatočne a objektívne zistený skutkový stav. Odporca pri svojom rozhodovaní vychádzal z predloženého návrhu a tento posudzoval z hľadiska zákonných kritérií pre povolenie návrhu na vklad. Na základe vyššie uvedeného dospel krajský súd k záveru, že odporca rozhodol správne a napadnuté rozhodnutie podľa § 250q ods. 2 O.s.p. potvrdil. O náhrade trov konania navrhovateľa a účastníka konania v zmysle § 250m O.s.p., rozhodol súd v súlade s ustanovením § 250k ods. 1 O.s.p. tak, že im náhradu trov konania nepriznal, nakoľko navrhovateľ bol procesne neúspešný a účastníkovi G. O. nie je možné ich náhradu priznať vzhľadom na právnu úpravu ust. § 250l O.s.p. v spojení s ust. § 250k O.s.p. O povinnosti navrhovateľa zaplatiť súdny poplatok súd rozhodol v zmysle ust. § 13 zák. č. 71/1992 Zb. o súdnych poplatkoch a pol. 10 písm. b) Sadzobníka súdnych poplatkov, tvoriaceho jeho prílohu. Poučenie: Proti tomuto rozhodnutiu je možné podať odvolanie v lehote 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2016:2015200734.1 (dáta aktuálne k 6. 11. 2026). Záväzné je znenie zverejnené súdom.




